text: Vejen holder liv i slutspilshåbet
  12 marts 2014 kl. 20.08
  Jesper Jensens hold bankede Ringkøbing med 34-26 og nu tæt på Dame Håndbold Ligaens top-seks.
  Håndboldkvinderne fra Vejen EH kan fortsat skimte chancen for at blive blandt de seks slutspilshold i Dame Håndbold Ligaen.
  Træner Jesper Jensens mandskab bankede onsdag Ringkøbing fra bunden af rækken med 34-26.
  Sejren betyder, at Vejen blot er to point efter Odense på sjettepladsen med to spillerunder tilbage af grundspillet. Derfor har Vejen-spillerne alt at kæmpe for i de to sidste kampe mod Team Tvis Holstebro og Skive.
  Uden for banen kæmper den sydjyske klub for at afværge en konkurs. For to uger siden manglede klubben halvanden million kroner, og der er sat en redningsaktion i gang for at holde liv i klubben.
  Senere onsdag tabte FC Midtjylland overraskende med 24-27 på hjemmebane til Team Esbjerg. FCM indtager ligaens andenplads et point foran Randers HK, der har spillet en kamp færre.
  Team Esbjerg er nummer fire og har forlængst indløst adgangsbillet til slutspillet.
  